als_Latn dik_Latn sag_Latn
I nderuari lexues i këtij shkrimi, Më besoni sinqerisht se titullin e vendosur nuk e bëra për sensacion, nuk e bëra që të jetë titull bombastik, por e bëra që t’a tërheqë kureshtjen e votuesve për zgjedhjet e ardhshme presidenciale (pavarësisht nëse paraprakisht përfundojnë apo jo reformat zgjedhore të shumëpërfolura, në këtë aspekt).
Arsyeja tjetër pse e vendosa këtë titull, është ideja, që secili nga ne, në fund të këtij shkrimi t’a pyesim veten, se çka mendojmë dhe çka të bëjmë, që ky titull të bëhet realitet në pranverën e vitit 2016.
Jetësimi i kësaj ideje duhet kuptuar si një detyrë të shenjtë kombëtare, që në radhë të parë, Njeriun, Veprimtarin, Personalitetin dhe ish të Burgosurin numër një, të Shqiptarëve, Bacën Adem, t’a nominojmë dhe t’a zgjedhim - President të ardhshëm të Kosovës.
Ky synim, të cilin unë po e bëj publik, le të jetë një trokitje në ndërgjegjen tonë, në mos tjetër, atëherë edhe për lëshimet eventuale kolektive që kemi bërë.
Si nuk ishte e mundur që 15 vite pas çlirimit të Kosovës dhe afër 7 vite pas pavarësisë së Republikës së Kosovës, Njeriun, të cilit historia e vendit i shkoi mbrapa, ne, qytetarët e këtij vendi të mos gjejmë rrugë dhe as mundësi që Bacën t’a zgjedhim president të vendit. Kjo së paku do të ishte një sinjal shumë i qartë se ky popull po bënë rrugë në shtratin kombëtar.
Dhe, pikërisht duke u’a bërë me dije të tjerëve se kemi objektiva shumë të qarta kombëtare dhe shtetërore, ata do të binden në fisnikërinë dhe racionalitetin e synimeve tona.
Në këto rrethana, pyetja që pashmangshëm shtrohet është, se, kush më mirë se z. Adem Demaçi, do të reflektonte në rolin e tij unifikues, i cili njëkohësisht është edhe rol kushtetues.
Baca, më parë se të bëhej i njohur në arenën ndërkombëtare, dha gjithçka nga vetja për të mirën e shqiptarëve, pikërisht në kohën kur për shumëkënd kjo ishte iluzore, në një kohë tmerrësisht të papërshtatshme për pjesën e kombit shqiptar jashtë Shqipërisë administrative, pra në kohën e fillimit të epokës së ashtuquajtur “Lufta e Ftohtë”, kohë në të cilën Adem Demaçi tregoi se në zemër të Evropës është një popull i ndarë dhe gjysma e tij i robëruar, të cilit qendrat e atëhershme vendimmarrëse i’a caktuan fatin, të cilin, populli shqiptar nuk do t’a pranojë për asnjë çmim.
Para se të tjerët t’a shpërblejnë për qëndrimin e tij të palëkundur më se 3 dekada nëpër kazamatet sllave, ai paraqet në vete një shkollë të karakterit kombëtar, ai paraqet në vete një shkollë të karakterit edukativ, ai paraqet në vete një shkollë të karakterit humanitar, një shkollë të atdhedashurisë dhe të qëndresës së paparë, dhe jo vetëm në Gadishullin Ballkanik, në Evropë, por edhe në përmasa globale.
Bacën Adem, e shpërblyen me shumë çmime vendore e ndërkombëtare, e quajtën Mandela i Kosovës dhe i Evropës, etj.
Por, kur e përmendim Mandela-n, atëherë në ndërgjegjen tonë kombëtare shfaqet këtu një sentencë morale, një fjalë morale, një vendim moral, shfaqet një stacion pritjeje dhe meditimi, në të cilin ne duhet të ndalemi dhe ta pyesim veten, por edhe ti japim përgjigje vet-vetes.
Pse nuk u bë Mandela i Kosovës, president në vendin e vet, ashtu siç e bëri Afrika e Jugut, Nelson Mandelën, president të shtetit të tyre?
Unë nuk do të zgjatem më shumë, në këto pyetje të tipit – monolog i shqiptarit me vet-veten, edhe pse jam i bindur se ne shqiptarët më së paku e përdorim monologun, por, po i drejtohem Bacës me këto fjalë:
Baca Adem, të lutem duke i pasur në konsideratë edhe rrethanat e krijuara në vend pas zgjedhjeve të 8 qeshorit 2014, prano nominimin tim për president të Republikës së Kosovës, në zgjedhjet e ardhshme.
Unë, e deklarova qëndrimin tim karshi kësaj çështjeje që për mua është madhore, s’më mbetet tjetër veç se të ftoj publikisht, që një gjë të tillë ta përkrahin të gjithë liderët e partive politike, parlamentare dhe joparlamentare.
Është mirë Bacë që këtë nominim t’a pranoni dhe t’a bëni publik sa më parë... shpresoj dhe besoj se këtë e presin nga Ju qytetarët e vendit.
Urime Baca Adem dhe paqit shëndet të mirë.
Ministria e Bujqësisë, Pylltarisë dhe Zhvillimit Rural do të vazhdojë të mbështesë gratë...
Gjatë rritjes së fotografisë është shumë e rëndësishme se çfarë do të shihni. Janë dy...
Miss Britania Shelby Tribble nga Plymouthi është përballur së fundmi me kritikat e përdoruesve...
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn